Rikardia keha ja meele terapeut Eva Kuusk sõnab, et temas on alati peitunud uudishimu inimeste olemuse ja käitumise vastu ning ta on soovinud mõista, mis meid motiveerib ja juhatab. Ka on Eva proovinud leida tasakaalu teooria ja praktiliste kogemuste vahel, et ühendada mõlema maailma parimad omadused. Ta tõdeb, et teda sütitab võimalus olla osa kellegi teekonnast. See kuidas inimesed jagavad oma lugu ja avanevad, et leida tuge ja juhendamist on Eva sõnul uskumatult inspireeriv. Lisaks jagab ta ka uusaasta nõuannet inimestele, kuidas igaüks saab keha ja meele tasakaalu poole püüelda.
Eva sõnab, et tema teekond algas rännakuga iseendasse ja seda siis, kui ta ei osanud oma purunenud kehaga kuidagi toime tulla ning arstid tema südant remontima pidid. Samas on tal alati olnud uudishimu inimeste olemuse ja käitumise vastu ning soovinud mõista, mis meid motiveerib ning juhib. Näiteks kuidas saab kiusajast kiusaja ning mis toimub nende mõlema hinges. Või kuidas saab laps hakkama leina ületamatu valuga. „Minu teekond on viinud mind erinevate Õpetajate juurde, muidugi ka tarkade raamatute, erinevate täiendkursuste, koolide juurde. Kõik need ja ka isiklikud kogemused sütitasid minus soovi aidata ka teisi ning järjest ja järjest juhatasid mind terapeudi töö poole,“ lausub ta ja lisab, et sellel teekonnal on ta avastanud ja kogenud väga palju erinevaid teraapia lähenemisi ning on leidnud need, mis resoneeruvad eelkõige tema enda väärtushinnangutega.
Need lähenemised on pakkunud Evale sügavat arusaamist iseendast ja üldse inimeste emotsionaalsest, vaimsest ja füüsilisest heaolust. Ka on Eva proovinud leida tasakaalu teooria, mis annab aluse arusaamisele ja teadmistele ning praktiliste kogemuste, mis võimaldab teadmisi rakendada ja kogeda reaalses elus vahel, et saavutada parim võimalik tulemus. „Täna ma olen jõudnud õpingutega sinnani, et minu töös on kaetud kõik kolm: keha, meel ja vaim. Ma vaatan ka iga enda klienti läbi nende kolme aspekti, sest kui need kolm on tasakaalus, siis loovad nad aluse tervislikule ja rahuldust pakkuvale elule. Kogu minu teekond on olnud mulle rikastav, täis avastusi ja eriti tänulik olen võimaluse eest aidata neid sadu inimesi nende teekonnal. Seda aega on olnud nüüd juba pea 15 aastat,“ räägib ta.
Eva tõdeb, et teda sütitab kõige rohkem võimalus olla osa kellegi teekonnast. Kõndida koos inimestega nende murede ja probleemidega ja aidata neil leida lahendusi ning terveneda nii vaimselt kui füüsiliselt. See, kuidas inimesed jagavad oma lugu ja avanevad, et leida tuge ja juhendamist, on Eva sõnul uskumatult inspireeriv. Talle annab energiat näha inimeste silmis sära, kui nad avastavad uusi võimalusi või hakkavad mõistma oma tugevusi ja ressursse. Teda paelub inimeste mitmekesisus ja nende ainulaadsete kogemuste keerukus ja eripära. „See pakub mulle endale ka pidevalt uusi väljakutseid. Võimalusi ise kasvada ja see pidev õppimine ja arenemine hoiabki mind motiveerituna. Mulle meeldib luua ruume, kus inimesed saavad tunda end kuulduna, aktsepteerituna ja toetatuna – kõik see, millest ma ise olen kunagi puudust tundnud. Et saaksime sellel teekonnal igaüks oma isikliku ainulaadse kasvusuuna“ lausub ta ja lisab, et teiste toetamine on võimas viis hoida iseennast erksa ja motiveerituna ning läbi inimliku ühenduse teistega õpib ta ka ise.
Eva toob välja, et inimese mõttejõud on uskumatult võimas ja mitmekülgne, mis suudab kujundada tegelikkust ja reaalsust ja viia meid unistustest tegudeni. Mõttejõud võib vahel aidata saavutada uskumatuid eesmärke, innustades loovust, aidates ületada takistusi ja probleeme. Mõttejõud on üks olulisemaid vahendeid, mida kasutada isiklikuks kasvuks igas eluvaldkonnas. Mõttejõu teine pool, mis väljendub liigses negatiivsuses, võib olla samuti väga mõjuvõimas ning omab väga suurt mõju meie üldisele heaolule ja elukvaliteedile. „Arvan, et mõttejõu tugevus on suuresti meie enda kätes. Ta võib olla meie suurim liitlane või ka vastupidi. Kui me ei suuda seda jõudu teadlikult kasutada, siis see piirab meie potentsiaali. Minu jaoks ongi oluline õppida kasutama enda mõttejõudu positiivselt, et saavutada enda eesmärke ja luua siis endale rahuldust pakkuv elu. Paraku, et saada milleski meistriks, tuleb selleks tugevalt treenida. Ka mõtete juhtimine nõuab treenimist, tähelepanu, pühendumist.“
Loe edasi siit.